L 229/56
LV
Eiropas Savienības Oficiālais Vēstnesis
18.9.2023.
(5)
Iniciatīvas mērķis ir stiprināt pusvadītāju tehnoloģiskās un rūpnieciskās bāzes konkurētspēju un noturību, vienlaikus visā Savienībā stiprinot tās pusvadītāju ekosistēmas inovācijas spēju, samazinot atkarību no ierobežota skaita trešo valstu uzņēmumu un ģeogrāfisko reģionu un stiprinot tās spēju projektēt un ražot, iepakot, atkalizmantot un reciklēt progresīvus pusvadītājus.
Iniciatīvai minētie mērķi būtu jāatbalsta, mazinot plaisu starp Savienības progresīvām pētniecības un inovācijas spējām un to ilgtspējīgu rūpniecisko izmantošanu.
Iniciatīvai būtu jāveicina spēju veidošana, lai nodrošinātu projektēšanu, ražošanu un sistēmu integrāciju nākamās paaudzes pusvadītāju tehnoloģijās, un būtu jāveicina sadarbība starp galvenajiem dalībniekiem visā Savienībā, stiprinot Savienības pusvadītāju piegādes un vērtības ķēdes, palīdzot galvenajām rūpniecības nozarēm un radot jaunus tirgus.
(6)
Iniciatīvas darbības mērķi, kas minēti Regulas (ES) 2023/1781 4. panta 2. punkta a) līdz d) apakšpunktā (“darbības mērķi 1 līdz 4”), būtu jāīsteno ar darbībām, kuru pamatā vajadzētu būt spēcīgai zināšanu bāzei, ko ieguvis kopuzņēmums (ECSEL), kurš izveidots ar Padomes Regulu (ES) Nr.
561/2014 (7) un kurš tika aizstāts ar kopuzņēmumu “Svarīgas digitālās tehnoloģijas”.
Kopuzņēmums “Svarīgas digitālās tehnoloģijas” būtu jāpārdēvē par kopuzņēmumu “Mikroshēmas”, un tam būtu jāuzdod sniegt finansiālu atbalstu iniciatīvas finansētajām darbībām ar jebkuru no instrumentiem vai procedūrām, kas paredzēti pamatprogrammā “Apvārsnis Eiropa” vai programmā “Digitālā Eiropa”.
Visā kopuzņēmuma “Mikroshēmas” darbības laikā līdz 2,875 miljardiem EUR būtu jāatvēl iniciatīvai.
No minētās summas 1,450 miljardi EUR būtu jāparedz spēju veidošanas darbībām darbības mērķos 1 līdz 4, un 1,425 miljardi EUR – pētniecības un inovācijas darbībām, kas attiecas uz darbības mērķiem 1 līdz 4.
Vēl 1,3 miljardi EUR būtu jāatvēl pētniecības un inovācijas darbībām, uz kurām iniciatīva neattiecas.
(7)
Kopuzņēmuma “Mikroshēmas” finansētās darbības būtu jāiekļauj vienā darba programmā, kas būtu jāpieņem kopuzņēmuma “Mikroshēmas” valdei, kura izveidota saskaņā ar Regulas (ES) 2021/2085 14. panta 1. punktu (“valde”).
Darba programmā būtu jāiekļauj divas konkrētas daļas.
Pirmajā konkrētajā daļā būtu jāiekļauj apakšsadaļa par spēju veidošanas darbībām darbības mērķos 1 līdz 4 un apakšsadaļa par pētniecības un inovācijas darbībām, kas attiecas uz darbības mērķiem 1 līdz 4.
Otrā konkrētā daļa būtu jāvelta pētniecības un inovācijas darbībām, uz kurām iniciatīva neattiecas.
(8)
Visas pētniecības un inovācijas darbības, tostarp tās, kas attiecas uz iniciatīvu, būtu jāfinansē no pamatprogrammas “Apvārsnis Eiropa”, lai īstenotu stratēģisko pētniecības un inovācijas programmu, kā definēts Regulas (ES) 2021/2085 2. panta 12) punktā.
Spēju veidošanas darbībām veltītā apakšsadaļa būtu jāfinansē no programmas “Digitālā Eiropa”.
(9)
Darba programmā būtu jāiekļauj nosacījumi par piekļuvi tādai publiski finansētai infrastruktūrai kā izmēģinājuma un testēšanas iekārtas un kompetences centri, tai būtu jānodrošina pieejamība plašam lietotāju lokam, un lieliem uzņēmumiem piekļuve būtu jāpiešķir pārredzami un nediskriminējoši un saskaņā ar tirgus nosacījumiem, vai uz tāda pamata, kas paredz segt izmaksas plus saprātīgu peļņas daļu, vienlaikus iekļaujot preferenciālu piekļuvi vai samazinātas cenas maziem un vidējiem uzņēmumiem (“MVU”) un akadēmiskajiem institūtiem.
(10)
Pirms darba programmas sagatavošanas Publisko iestāžu padomei, ņemot vērā privāto dalībnieku ieteikumus, lai nodrošinātu darba programmā izklāstīto darbību rūpniecisko nozīmi, un attiecīgā gadījumā Eiropas Pusvadītāju padomes ieteikumus un citu attiecīgo ieinteresēto personu komentārus, būtu jāizklāsta konkrētās daļas un attiecīgās apakšsadaļas, tostarp attiecīgās to izdevumu aplēses.
Šajā nolūkā Publisko iestāžu padomes sastāvā būtu jāiekļauj tikai Komisija un dalībvalstis.
Pēc tam uz šā izklāsta un stratēģiskās pētniecības un inovācijas programmas pamata kopuzņēmuma “Mikroshēmas” izpilddirektoram būtu jāsagatavo darba programma gan konkrētajām daļām, gan apakšsadaļām un to atbilstošās izdevumu aplēses.
(7) Padomes Regula (ES) Nr.
561/2014 (2014. gada 6. maijs), ar ko izveido kopuzņēmumu ECSEL (OV L 169, 7.6.2014., 152. lpp.).